Стадијуми у развоју рака грлића материце
Стадијуми у развоју рака грлића материце су развојни процеси (фазе) кроз који пролази овај, као и сви други малигни процеси у телу човека. Њихово одређивање помаже лекарима у: планирању терапијских поступака, поређењу резултата лечења и указује на могућу прогнозу.

Како се одређује стадијум? 
Стадијум рака грлића материце може се одредити клинички, хируршки и патолошки. Према препорукама Интернационалног удружења гинеколога и опстетричара (FIGO) одређивање стадијума карцинома грлића материце, заснива се на клиничкој евалуацији болести, пре отпочињања лечења. 

У циљу постављања дијагнозе карцинома грлића и одређивања стадијума користе се: клиничке, цитолошке, хистопатолошке,  радиолошке, лабораторијске и друге дијагностичке методе.

Методе које се користе за одређивање стадијума рака грлића материце

FIGO систем стадирања карцинома грлића материце, 2009  
Са налазима свих потребних прегледа, рак грлића материце се сврстава у један од стадијума болести одређених FIGO класификацијом, на следећи начин:
СТАДИЈУМ I   
Карцином је стриктно ограничен на грлић (ширење на корпус не треба да буде узето у обзир)

Стадијум IА  — Инвазивни карцином који се може дијагностиковати само микроскопски, са најдубљом инвазијом ≤ 5 mm и највећим ширењем ≤ 7 mm.

Стадијум IА1   — Измерена стромална инвазија од ≤ 3,0 mm у дубину и ширење ≤ 7,0 mm.
Стадијум IА2  — Измерена стромална инвазија од > 3,0 mm, а ≤ 5,0 mm, са ширењем не већим од > 7,0 mm.

Стадијум IБ  — Клинички видљиве лезије ограничене на грлић материце или преклинички канцер већи од стадијума IА

Стадијум IБ1  — Клинички видљива лезија ≤ 4,0 cm у највећој димензији

Стадијум IБ2  — Клинички видљива лезија > 4,0 cm у највећој димензији

СТАДИЈУМ II 
Карцином грлића који врши инвазију изван утеруса, али не на пелвични зид, нити на доњу трећину вагине.

Стадијум IIА  — Без инвазије у параметријуме

Стадијум IIА1  — Клинички видљива лезија ≤ 4,0 cm у највећој димензији

Стадијум IIА2 — Клинички видљива лезија > 4 cm у највећој димензији

Стадијум IIБ  — Са јасном инвазијом параметрија

СТАДИЈУМ III  
Тумор се шири до пелвичног зида и/или захвата доњу трећину вагине и/или доводи до хидронефрозе или нефункционалног бубрега.

Стадијум IIIА  — Тумор захвата доњу трећину вагине, без ширења на пелвични зид

Стадијум IIIБ  — Ширење до пелвичног зида и/или хидронефроза или нефункционални бубрег

СТАДИЈУМ IV 
Карцином се проширио изван мале карлице и захватио је (доказано биопсијом) мукозу бешике или ректума. Булозни едем, сам по себи, не дозвољава да се случај означи стадијумом IV 

Стадијум IVА  — Ширење тумора на околне органе 

Стадијум IVБ  — Ширење на удаљене органе

Галерија

Извори

Спољашње везе 

Онкологија
Гинекологија